Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta, joka koskee neuvoston direktiivin 92/61/ETY kumoavan, kaksi- ja kolmipyöräisten moottoriajoneuvojen tyyppihyväksyntään liittyvän Euroopan parlamentin ja neuvoston direktiivin hyväksymistä /* SEK/2001/1790 lopull. - COD 1999/0117 */





KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta, joka koskee neuvoston direktiivin 92/61/ETY kumoavan, kaksi- ja kolmipyöräisten moottoriajoneuvojen tyyppihyväksyntään liittyvän Euroopan parlamentin ja neuvoston direktiivin hyväksymistä 1. Taustaa - Ehdotus toimitettu Euroopan parlamentille ja neuvostolle, (KOM(1999) 276 lopullinen- 1999/0117 COD): 25.6.1999 - Talous- ja sosiaalikomitean lausunto annettu: 21.10.1999 - Euroopan parlamentin ensimmäinen käsittely: 27.10.1999 - Yhteisen kannan hyväksyminen: 29.10.2001 2. Komission ehdotuksen päämäärä Ehdotuksen tavoitteena on parantaa kokonaisten kaksi- ja kolmipyöräisten moottoriajoneuvojen tyyppihyväksynnän tehokkuutta sekä helpottaa tyyppihyväksyntään liittyvien hallinnollisten ja teknisten vaatimusten yhdenmukaista soveltamista kaikissa jäsenvaltioissa. Kaksi- ja kolmipyöräisten moottoriajoneuvojen tyyppihyväksyntää koskevan puitedirektiivin 92/61/ETY antamisen jälkeen saadut kokemukset osoittavat, että tiettyjä vaatimuksia on selvennettävä, erityisesti tyyppihyväksyntätodistusten numeroinnin ja sarjan viimeisten ajoneuvojen sekä uusia tekniikoita sisältävien ajoneuvojen, osien ja erillisten teknisten yksiköiden osalta. Ehdotuksen tyyppihyväksyntää ja vaatimustenmukaisuustodistuksen antamista koskevat säännökset ovat mahdollisuuksien mukaan yhdenmukaiset moottoriajoneuvojen ja niiden perävaunujen tyyppihyväksynnästä annetun neuvoston direktiiviin 70/156/ETY vaatimusten kanssa. 3. Yhteistä kantaa koskevat huomautukset 3.1. Yleiset huomautukset Oikeudellisesta näkökulmasta neuvoston yhteinen kanta tarkoittaa komission ehdotuksen muuttamista uudeksi direktiiviksi ja nykyisen direktiivin kumoamista. Ehdotus tehtiin alunperin direktiivin 92/61/ETY muuttamiseksi. Tämä muutos on tehty oikeudellisen avoimuuden parantamiseksi varsinkin siksi, että ehdotuksella muutetaan lähes kaikkia direktiivin artikloita ja liitteitä. Siksi neuvosto piti parempana nykyisen direktiivin korvaamista kokonaan uudella. Lisäksi neuvoston yhteisessä kannassa tehdään useita muutoksia komission alkuperäiseen ehdotukseen, mutta ei muuteta sen yleistä linjaa. Tärkeimmät yhteisessä kannassa esitetyt muutokset ovat seuraavat: - Komitologiamenettelyä koskevaa johdanto-osan kappaletta ja artiklaa on muutettu niin, että mukaan on otettu viittaus uusiin komitologiamenettelyihin, jotka on määritelty neuvoston päätöksessä 1999/468/EY, jossa säädetään menettelystä komissiolle siirrettyä täytäntöönpanovaltaa käytettäessä. - Sähkökäyttöisellä apumoottorilla varustetun polkupyörän määritelmää on muutettu selkeyden parantamiseksi. - Kaksi- ja kolmipyöräisten ajoneuvojen eri luokkia on muutettu 1 artiklassa niin, että huomioon otetaan mopedit, joissa on sähkö- tai dieselmoottori, ja käyttöön otetaan samanlainen koodijärjestelmä kuin moottoriajoneuvoja ja niiden perävaunuja koskevassa direktiivissä 70/156/ETY. - 1 artiklan viimeinen kappale on tullut tarpeettomaksi, sillä koko ajoneuvon tyyppihyväksyntämenettely katsotaan täydelliseksi. - 2 artiklassa olevia ajoneuvotyypin, vaihtoehdon ja muunnoksen määritelmiä on muutettu selkeyden parantamiseksi. Yhdenmukaisuuden parantamiseksi direktiivin 70/156/ETY kanssa artiklaan on lisätty järjestelmän käsite ja osan tyyppihyväksynnän määritelmä on poistettu tarpeettomana. - 4 artiklaan on lisätty uusi kohta, jonka mukaan jäsenvaltio voi kieltäytyä antamasta tyyppihyväksyntää, jos liikenneturvallisuudelle aiheutuu vakava vaara. - Ehdotukseen on lisätty uusi artikla, jonka mukaan jäsenvaltiot voivat käyttää kansallisia koodijärjestelmiä rekisteröinnin ja verotuksen helpottamiseksi kunnes rekisteröinti- ja verotusjärjestelmät on yhdenmukaistettu. - Liitettä I on tarkistettu niin, että ajoneuvon tyyppihyväksyntää koskevien vaatimusten luetteloa on päivitetty. - Liitteeseen II on lisätty luettelo erityisdirektiivien hyväksyntänumeroista, jotka on annettava tyyppihyväksyntäviranomaisille voimassa olevien järjestelmän, erillisen teknisen yksikön tai osan hyväksyntöjen osalta. - Vaatimustenmukaisuustodistuksessa on nyt kirjainkoodi täydellisen kuvauksen sijasta, mikä helpottaa sähköistä tietojenkäsittelyä jäsenvaltioissa ja teollisuudessa. - Lisäksi tekstiin on tehty paljon tarkistuksia ja selvennyksiä. 3.2. Euroopan parlamentin tarkistukset ensimmäisessä käsittelyssä Euroopan parlamentti hyväksyi ehdotuksen ilman tarkistuksia. 4. Päätelmät Komissio kannattaa neuvoston yhteistä kantaa.